ΓΡΑΠΤΗ ΕΡΩΤΗΣΗ E-0315/03

υποβολή: Chris Davies (ELDR) προς την Επιτροπή

(10 Φεβρουαρίου 2003)

Θέμα: Αναλύσεις δεδομένων παράνομων ναρκωτικών στην ΕΕ

Ποιες προσπάθειες καταβάλλει η Επιτροπή για να εξασφαλίσει τους κοινούς ορισμούς και τις συνήθειες που αφορούν τη συλλογή και τις αναλύσεις δεδομένων σχετικά με τη χρήση παράνομων ναρκωτικών στα κράτη μέλη·

Απάντηση του κ. Byrne εξ ονόματος της Επιτροπής

(13 Μαρτίου 2003)

Το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ), ένας από τους 12 αποκεντρωμένους οργανισμούς της Ευρωπαϊκής Κοινότητας με έδρα τη Λισσαβώνα, ιδρύθηκε το 1993 με στόχο να παρέχει στην Κοινότητα και στα κράτη μέλη αντικειμενικές, αξιόπιστες και συγκρίσιμες σε ευρωπαϊκό επίπεδο πληροφορίες για το φαινόμενο των ναρκωτικών και της τοξικομανίας καθώς και για τις συνέπειες τους.

Χρησιμοποιούνται διάφορες μέθοδοι και εργαλεία για την αξιολόγηση της κατάστασης στην Ένωση όσον αφορά τα ναρκωτικά.

Το ΕΚΠΝΤ έχει ορίσει πέντε βασικούς επιδημιολογικούς δείκτες για τη συλλογή και την ερμηνεία συγκριτικών δεδομένων:

- επικράτηση και χαρακτηριστικά της χρήσης ναρκωτικών στον πληθυσμό γενικά·

- επικράτηση και χαρακτηριστικά της προβληματικής χρήσης ναρκωτικών·

- μολυσματικές ασθένειες που συνδέονται με τα ναρκωτικά·

- θάνατοι που συνδέονται με τα ναρκωτικά και θνησιμότητα των χρηστών ναρκωτικών·

- αίτηση αποτοξίνωσης από τα ναρκωτικά.

Μια ποιοτική έρευνα επικεντρώνεται στις έννοιες, τις διαδικασίες και το πλαίσιο του 'κόσμου των ναρκωτικών' και προσφέρει τρόπους για την κατανόηση των χαρακτηριστικών της χρήσης ναρκωτικών και της αντιμετώπισής της. Το ΕΚΠΝΤ διαχειρίζεται ένα δίκτυο και μια βάση δεδομένων για την ποιοτική έρευνα στην Ευρώπη. Αποσκοπεί να καταστήσει την ποιοτική έρευνα για τα ναρκωτικά προσπελάσιμη στους ερευνητές, στα εθνικά εστιακά σημεία Reitox, τους εθνικούς εμπειρογνώμονες, τους σχολιαστές της πολιτικής και των παρεμβάσεων για τα ναρκωτικά και στους φοιτητές.

Η διαμόρφωση προτύπων περιλαμβάνει τη χρήση μαθηματικών τύπων ή προγραμμάτωνπολογιστών για τη δημιουργία ενός απλοποιημένου προτύπου μιας διαδικασίας. Αυτή η διαδικασία μπορεί να οδηγήσει σε ένα χρήσιμο πρότυπο για την διερεύνηση διαφορετικών αποτελεσμάτων κάτω από διαφορετικές περιστάσεις ή παρεμβάσεις ή σε μια 'βέλτιστη εκτίμηση' μελλοντικών εξελίξεων κατά τη διάδοση της χρήσης ναρκωτικών ή μιας μολυσματικής ασθένειας που συνδέεται με τα ναρκωτικά, όπως η ηπατίτιδα C.

Το Κέντρο εργάζεται σε αυτόν τον τομέα με βασικούς εταίρους σε τρία διαφορετικά επίπεδα:

- Το ΕΚΠΝΤ συλλέγει πληροφορίες μέσω του δικτύου Reitox, το οποίο έχει εθνικά σημεία επαφής και στα 15 κράτη μέλη, στην Επιτροπή και τη Νορβηγία.

- Τα εθνικά εστιακά σημεία Reitox συγκεντρώνουν επιδημιολογικές πληροφορίες για τη χρήση ναρκωτικών και τις συνέπειές τους, ενώ παράλληλα συνεργάζονται με το ΕΚΠΝΤ για να βελτιώσουν τη συγκρισιμότητα των δεδομένων.

- Η διεθνής επιστημονική κοινότητα συνεργάζεται με την ομάδα του προγράμματος για την ανάπτυξη νέων μεθόδων όσον αφορά τη μελέτη της χρήσης ναρκωτικών και την ανάπτυξη της επιστημονικής ανάλυσης σε βάθος.

- Εθνικές και διεθνείς οργανώσεις εργάζονται μαζί με την ομάδα του προγράμματος για την ανταλλαγή πληροφοριών και συνεργάζονται σε ερευνητικά σχέδια.

Οι εργασίες που αφορούν τους θανάτους από τα ναρκωτικά και τις έρευνες για τη χρήση ναρκωτικών διεξάγονται σε συντονισμό με την Eurostat (Στατιστική Υπηρεσία).